Gitte Lillelund Bech (V), 2001-01-30:
Jeg beklager.
Jeg kan sandsynligvis ikke gøre det så kort som fru Tove Videbæk.
Ser vi på voksen- og efteruddannelsessektoren i Danmark, er det et væsentlig kendetegn, at der faktisk er fire forskellige myndigheder, der har ansvaret, og det fører jo altså ofte til manglende koordinering og til ressourcespild.
Det var også det, der fremgik af hr. Aage Frandsens artikel fra Akademikernes Centralorganisations blad her i januar, og jeg vil sige, at der er hr. Aage Frandsen og jeg fuldstændig enige.
Et klart eksempel finder vi altså med hensyn til AMU-centrene og erhvervsskolerne, hvor en sammenlægning af disse to institutionstyper til et enstrenget system vil kunne afhjælpe mange af de problemer, som den nuværende struktur foranlediger, og det vil faktisk også betyde, at med et enstrenget system vil vi få en øget effektivitet.
Rigsrevisionen har i sin beretning om statslig erhvervsrettet efteruddannelse konstateret, at der er en overkapacitet på en tredjedel af AMU-centrene.
Med andre ord udnyttes skolernes lokaler, maskiner og lærere ikke godt nok.
AMU-centrene og erhvervsskolerne arbejder ofte med de samme opgaver, og begge steder investeres i omkostningskrævende udstyr, lærere med de samme kompetencer, og tilsvarende har man dobbelt administration.
Venstre mener, at pengene kan bruges bedre, mere effektivt.
En sammenlægning af AMU-centrene og erhvervsskolerne vil kunne give stordriftsfordele, og vi vil kunne udnytte lærere, bygninger, maskiner og administration bedre.
Derudover vil vi undgå et dobbeltudbud af kurser, og samtidig vil vi få en gennemsigtighed, som vi jo altså også har drøftet i de tidligere beslutningsforslag, nemlig at det vil være muligt at kunne henvende sig til én instans og derved få et overblik over udbudet af efteruddannelser.
Sammenlægningen vil altså give en overskuelighed for udbydere, for vejledere og for aftagere.
Derudover synes vi, at det er bekymrende, at den manglende overskuelighed, som der faktisk er i dag i systemet, rammer danske virksomheder asymmetrisk.
Små og mellemstore virksomheder, og det er jo altså dem, som i høj grad præger det danske erhvervsliv, kan ikke overskue systemets udbud, og det forstår jeg i og for sig godt.
Så en sammenlægning af AMU-centrene og erhvervsskolerne til et enstrenget system vil i langt højere grad give mulighed for, at virksomhederne kan og vil anvende efteruddannelsestilbudene.
Det er også nødvendigt for en fremtidig erhvervsudvikling.
Jeg har taget ad notam under debatten her, at arbejdsministeren og undervisningsministeren til foråret vil fremlægge den redegørelse, som så er lovet for lidt over et år siden, og som jo bl.a. omhandler styrket skolesamarbejde
på lokal basis, herunder nedbrydning af barrierer for de lokale skolesammenlægninger på frivillig basis.
Det bliver interessant at høre, om de lovede løsninger faktisk virker i praksis.
Jeg kan derfor undre mig over, at dele af forligsparterne i VEU-reformen, som Venstre og De Konservative ikke er del af, har set sig negative på det her beslutningsforslag, for det ligger jo faktisk som en del af VEU-reformen og en del, som i hvert fald endnu ikke er implementeret fuldstændigt.
Ifølge det, jeg er orienteret om, er der faktisk ikke sket de store sammenlægninger endnu.
Afslutningsvis vil jeg sige, at det er meget vigtigt for os, at vi får den bedste indsats for voksen- og efteruddannelsen, og at vi får den bedste indsats for de midler, der er afsat.
Vi tror på, at man kan effektivisere ved hjælp af dette beslutningsforslag og faktisk få mere efteruddannelse for pengene, og vi håber da også, at regeringen vil vogte lige så godt over skatteborgernes penge, som vi gør, og sætte øget fokus på det, vi har nævnt i beslutningsforslaget.
Jeg har forstået, at ministeren vil redegøre for det her i foråret, så det ser jeg frem til.